สั่งทุกกระทรวง เตรียมของขวัญปีใหม่ ส่วนโครงการคนละครึ่งจะมีต่อหรือไม่ ให้กระทรวงการคลังพิจารณา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการประชุมคณะรัฐมนตรี ว่าที่ประชุมคณะรัฐมนตรี ได้สั่งการให้ทุกกระทรวงเตรียมหามาตรการเพื่อเป็นของขวัญปีใหม่ เพื่อเตรียมกลับมานำเสนอต่อที่ประชุมคณะรัฐมนตรีก่อนวันที่ 21 ธันวาคมนี้ และหวังว่าประชาชนจะมีความสุขในช่วงเทศกาลปีใหม่ ส่วนจะมีการขยายโครงการคนละครึ่ง ในระยะที่ 4 หรือไม่นั้น นายกรัฐมนตรี ระบุว่า ให้อยู่ที่กระทรวงการคลัง จะพิจารณางบประมาณว่ามีเพียงพอหรือไม่ หากมีก็จะมีต่อมาตรการออกไปให้ แต่หากไม่มีก็ขอให้กลับไปคิดมาก่อน ขณะที่การช่วยเหลือประชาชนผู้มีรายได้น้อยนั้น ตนเองได้กำชับว่า หากจะใช้งบประมาณก็ขอให้เกิดความคุ้มค่า ตรวจสอบได้ ประชาชนมีความสุข ทำอย่างไรให้ต่อยอดได้ เชื่อมต่อห่วงโซ่อุปทาน ด้านการแก้ไขปัญหาเกษตรกรนั้นก็ขอให้พิจารณาตั้งแต่ต้นทาง กลางทางและปลายทาง เพราะรัฐบาลจะเข้าไปพยุงราคาสินค้าเกษตรทั้งหมดไม่ได้พร้อมกันนี้ นายกรัฐมนตรี กล่าวว่า ได้สั่งการให้มีการปลูกต้นไม้เพิ่มเติมภายในทำเนียบรัฐบาลเพื่อให้มีสีเหลืองเพิ่มขึ้น ทั้งไม้มงคล ไม้สี เพราะไม้เขียว ไม้ดอก มีเยอะแล้ว